**31/2021. (X. 04.) számú polgármesteri és jegyző együttes utasítás**

**Budapest Főváros VIII. kerület Józsefvárosi Polgármesteri Hivatalának állatbarát hivatallá tételéről, hobbiállatoknak a hivatal épületébe történő behozatala rendjéről, valamint az állatok hivatali helyiségekben való tartásának feltételeiről**

**Preambulum**

Budapest Főváros VIII. kerület Józsefvárosi Polgármesteri Hivatal (a továbbiakban: Hivatal) 2021. október 4. napjától, az Állatok Világnapjától kezdve állatbarát hivatal.

**I. Az utasítás célja, hatálya**

1. Jelen utasítás meghatározza a hobbiállatok hivatali épületekbe történő behozatalának rendjét, valamint az állatok hivatali helyiségekben való tartásának feltételeit, szabályait, a Hivatal valamennyi telephelye, épülete tekintetében. Az utasítás nem vonatkozik a segítő kutyákra, amelyek a segítő kutya kiképzésének, vizsgáztatásának és alkalmazhatóságának szabályairól szóló 27/2009. (XII. 3.) SZMM rendelet alapján korlátozás nélkül behozhatók az épületbe.

2. Az utasítás hatálya Budapest Főváros VIII. kerület Józsefváros Önkormányzata (a továbbiakban: Önkormányzat) tisztségviselőire, illetve a Hivatallal bármilyen jogviszonyban álló, a Hivatal épületében rendszeresen munkát végző, feladatot ellátó személyekre (a továbbiakban együtt: munkatársak), valamint a Hivatalt felkereső ügyfelekre és látogatókra/vendégekre terjed ki.

3. Jelen szabályzat tekintetében:

* *vendégállat:* a látogató vagy az ügyfél által a Hivatalba hozott állat;
* *gazda:* az állat tulajdonosa, továbbá az a személy, aki az állatot a Hivatal épületébe behozza;
* *közvetlen környezetben dolgozó munkatárs:* azon munkatárs, aki a gazdával rendszerint egy irodahelyiségben dolgozik.

4. Kutyán kívül egyéb állat külön előzetes jegyzői engedéllyel hozható be.

**II. Általános előírások**

1. Az állat Hivatalba történő behozataláról az állat gazdájának előzetesen egyeztetnie kell a közvetlen felettesével, illetve a közvetlen környezetében dolgozó munkatársakkal.

2. Az irodába csak akkor hozható be kutya, ha abba minden közvetlen környezetben dolgozó munkatárs beleegyezik. A hivatali munkatárs a kutya Hivatalba történő behozatalát legkésőbb azt megelőzően 1 órával köteles elektronikus levélben jelezni a jegyzői tikárságnak.

3. Az a munkatárs, aki allergiás a behozott/behozni szándékozott állatra, bármikor kérheti, hogy a gazda az adott állatot ne hozza be a munkahelyre (oda, ahol az állat allergiás reakciót kiváltó hatása érvényesül).

4. Az állatot haladéktalanul haza kell vinni, ha a munkavégzés során zavarja a gazdát vagy a munkatársakat.

5. A Hivatalba történő első behozatal előtt a gazdának a behozni kívánt állatra vonatkozóan ki kell töltenie az utasítás 1. sz. melléklete szerinti *Felelősségvállalási és adatkezelési nyilatkozat*okat, és azok eredeti példányát le kell adnia a jegyzői titkárságon. Az ügyfelek és látogatók a Portaszolgálaton kötelesek kitölteni ugyanezen nyilatkozatokat, a Hivatalba lépő állatok regisztrációja érdekében. A regisztráció nélkül az állatot a Hivatal épületébe behozni tilos.

6. Az állat minden cselekedetéért, az általa esetlegesen okozott károkért kizárólag annak gazdája felelős.

7. A Hivatalba hozott állatot felügyelet nélkül hagyni nem lehet. A gazda – saját tulajdonosi felelősségének fenntartása mellett – kijelölhet maga helyett mást, aki az állatot ideiglenesen (pl. megbeszélés idejére) felügyeli.

8. A gazda az állat Hivatalban tartózkodása esetén köteles az alábbi eszközöket biztosítani:

* póráz,
* ürülékgyűjtő-zacskó,
* saját itató edény,
* szőrzet tisztántartására alkalmas törölköző
* felületek tisztántartására alkalmas lepedő,
* fertőtlenítő törlőkendő, az állat utáni feltakarításhoz szükséges külön használatú takarító eszközök,
* saját etető edény,
* az állatnak szükséges élelem.

9. A gazdának a tőle telhető legnagyobb gondossággal mindent meg kell tennie annak érdekében, hogy az állat a Hivatal épületében ne jelölgessen, piszkítson, egyéb módon az épületet és berendezési tárgyait ne szennyezze. Amennyibben ez véletlenül mégis bekövetkezik, a szennyeződést gazdának haladéktalanul fel kell takarítani.

10. Fertőző betegség tüneteit (köhögés, hányás, híg széklet) mutató állatot, továbbá tüzelő szukát az épületbe hozni tilos.

11. Amennyiben az állat és gazdája nem tartják be a rájuk vonatkozó szabályokat, a jegyző az állat Hivatalba történő behozatalát megtilthatja.

**III. Az állat behozatalának és Hivatalban tartásának részletszabályai**

1. Állatot úgy kell a Hivatalban az irodahelyiségekben tartani, hogy az ne zavarja az épületben dolgozók munkavégzését.

2. Az állat az I.3. pont szerinti regisztrációt követően további – a II/2. pont kivételével - előzetes bejelentés nélkül behozható, fajtától, életkortól függetlenül.

3. Csak szobatiszta, egészséges, beoltott, féregtelenített, élősködő rovarok ellen védett állatot lehet a Hivatalba behozni, elsősorban lakásban tartott, illetve olyan állatot, amely már a Hivatalba lépés előtt is helyiségben tartott volt.

4. A behozott állat oltási könyvét a gazdának magánál kell tartania, kérésre be kell mutatnia.

5. Az állatok a Hivatal épületében rövid pórázzal vagy hordozótáskában szállíthatók.

6. Minden, az épületbe behozott állatnak kötelező a nyakörvén elhelyezett biléta, amelyen az állat neve és a gazda adatai (név, telefonszám) szerepel.

7. A behozott állatnak a Hivatal többi részétől elválasztva, a gazdájuk irodájában, íróasztalánál kell tartózkodniuk, nem hagyhatják el az irodát a gazdájuk és póráz nélkül, a folyosókon, lépcsőkön kizárólag a gazdájukkal közlekedhetnek. A gazdája irodáján kívüli másik irodába csak abban az esetben vihető be állat, ha erre a bent dolgozók szóban engedélyt adtak.

8. A Hivatal épületében található mosdók, büfé, étkező, (tálaló)konyha, valamint a segítőkutyákon kívül a lift területére állatot bevinni tilos.

9. Tárgyalóterembe, tárgyalásra csak akkor lehet bevinni az állatot, ha az adott megbeszélés/tárgyalás valamennyi résztvevője ahhoz előzetesen, írásban hozzájárult. Ez a rendelkezés a munkatárs által behozott állatra és a vendégállatra is vonatkozik.

10. Erre irányuló munkavállalói igény esetén, jegyzői döntés alapján, a Hivatal épületeiben állatmentes övezet is kialakítható.

**V. Tájékoztatás**

A Hivatal épületeinek bejáratánál jól látható módon, táblával jelezve fel kell tüntetni, hogy „***kutyabarát hely***” és jól láthatóan ki kell függeszteni az állatok behozatalára vonatkozó Házirendet.

**VII. Záró rendelkezés**

Jelen utasítás rendelkezéseit 2021. október 4-től kell alkalmazni.

Budapest, 2021. szeptember 29.

|  |  |
| --- | --- |
| ....................................... | ............................................. |
| Dr. Sajtos Csilla jegyző | Pikó András polgármester |

**Felelősségvállalási nyilatkozat**

Alulírott ..............................................................................................

**** Budapest Főváros VIII. kerület Józsefváros Önkormányzat tisztségviselője, illetve Budapest Főváros VIII. kerület Józsefvárosi Polgármesteri Hivatalával jogviszonyban álló dolgozó

**** Budapest Főváros VIII. kerület Józsefvárosi Polgármesteri Hivatalának látogatója vagy ügyfele

**kijelentem**, hogy a *Budapest Főváros VIII. kerület Józsefvárosi Polgármesteri Hivatalának állatbarát hivatallá tételéről, hobbiállatoknak a hivatali épületekbe történő behozatala rendjéről, valamint az állatok hivatali helyiségekben való tartásának feltételeiről szóló .../2021. (X.04.) számú polgármesteri-jegyzői együttes utasítás*ban foglaltakat megismertem, a rám és az állatomra vonatkozó **szabályokat megértettem, és azokat magamra nézve kötelező érvényűnek elismerem**. **Teljes körű büntetőjogi és anyagi felelősséget vállalok az utasításban foglaltak be nem tartása miatt keletkező bármiféle károkozás esetén**.

**Kijelentem**, hogy alábbi személyes adataim a valóságnak megfelelnek, azok kezeléséhez az általam aláírt Adatkezelési nyilatkozatban foglaltak szerint hozzájárulok.

A felelősségvállaló adatai:

|  |  |
| --- | --- |
| Születési hely, dátum: | .................................................................................................. |
| Lakcíme: | .................................................................................................. |
| e-mail címe és telefonszáma: | .................................................................................................. |
| A behozott állat neve: | .................................................................................................. |
| chipszáma: | .................................................................................................. |

Ezúton nyilatkozom, hogy

* Budapest Főváros VIII. kerület Józsefvárosi Polgármesteri Hivatal épületeibe **állatot csak saját felelősségemre hozok**;
* az általam behozni kívánt állat **rendelkezik mikrochippel, minden szükséges oltással, egészséges és közösségbe vihető**, az oltási könyvét jelen nyilatkozat aláírásával egyidejűleg bemutatom/másolatát átadom;
* különösen **ügyelek a hivatali környezetre és annak tisztaságára**, rendelkezem minden felszereléssel, amire az állatomnak az épületben töltött idő alatt szüksége lehet
* különösen nagy figyelmet fordítok arra, hogy az állatom másokat ne zavarjon, illetve kárt ne tegyen.

Elfogadom, hogy amennyiben jelen nyilatkozat bármely pontjának nem teszek eleget vagy nem tudok megfelelni, úgy az épületből az állatomat azonnali hatállyal el kell távolítanom. Tudomásul veszem, hogy a fent említett intézkedés megszegése esetén az állatom a továbbiakban kitiltható a Hivatal épületeiből.

Elfogadom, hogy amennyiben a Hivatal területén az általam behozott állat mégis kárt, személyi sérülést okoz, vagy más állatban kárt tesz, úgy az okozott sérülésekért, károkozásért kizárólagos felelősséggel tartozom.

Kelt: Budapest, ......... év ................. hónap .......... nap

.......................................

Nyilatkozattevő aláírása

**Adatkezelési nyilatkozat**

**Budapest Főváros VIII. kerület Józsefvárosi Polgármesteri Hivatal állatbarát hivatallá tételéről, hobbiállatoknak a hivatali épületekbe történő behozatala rendjéről, valamint az állatok hivatali helyiségekben való tartásának feltételeiről szóló .../2021. (X.04.) polgármesteri és jegyzői együttes utasításhoz**

**Adatkezelő neve:** Budapest Főváros VIII. kerület Józsefvárosi Polgármesteri Hivatala (mint Adatkezelő)

**Adatkezelő adatai:**

székhely: 1082 Budapest, Baross u. 63-67.

törzskönyvi azonosító szám: 508001

adószám: 15508009-2-42

képviseli: Dr. Sajtos Csilla jegyző

telefon: +36(1)459-2212

adatvédelmi tisztviselő elérhetősége: adatvedelem@jozsefvaros.hu

Az adatkezelés célja és a kezelt adatok köre: Az adatkezelés célja Budapest Főváros VIII. kerület Józsefvárosi Polgármesteri Hivatal épületeibe behozott állatok és tulajdonosaik adatainak nyilvántartása. Az adatkezeléssel biztosítható az állatok tulajdonosainak közvetlen elérhetősége, az állat Hivatalba történő belépéséhez szükséges alapvető egészségügyi ellátottság meglétének ellenőrzése, nyilvántartása.

**A kezelt adatok köre (a személyes adatok kategóriái):**

**Az állat tulajdonosának** neve, születési helye és ideje, lakcíme, e-mail címe, telefonszáma

**Az állat** neve, chip száma, oltási könyvének másolata.

Az adatkezelés jogalapja: Az adatkezelés az (EU) 2016/679 európai parlamenti és tanácsi rendelet (GDPR) 6. cikk (1) bekezdés a) pontján, továbbá az információs önrendelkezési jogról és az információszabadságról szóló 2011. évi CXII. törvény rendelkezésein alapul, miszerint az érintett hozzájárulását adta személyes adatainak egy vagy több konkrét célból történő kezeléséhez.

A kezelt adatok forrása: A kezelt adatok kizárólag az érintettől származnak.

A személyes adatok kezelőinek köre: A kezelt személyes adatokat kizárólag a Hivatal arra felhatalmazott dolgozói kezelik munkájuk során, azok nem kerülnek harmadik fél részére átadásra.

Az adatkezelés időtartama: A regisztráció során megadott személyes adatok egészen addig megőrzésre kerülnek, míg az érintett jogosult és igényt tart a regisztrált állatnak a Hivatal épületeibe való behozatalára. A nyilvántartásból az érintett bármikor kérheti adatai törlését, amennyiben a regisztrált állatot nem kívánja többé a Hivatal területére behozni. Az érintett állat-behozatali jogosultságának megszüntetése után Adatkezelő még 3 hónapig megőrzi az érintett adatait, tekintettel az állat jelenléte okozta hosszabb távú potenciális egészségügyi kockázatokra.

**Az érintettek adatkezeléssel kapcsolatos jogai:**

Határidő: Adatkezelőt az érintett jogai gyakorlására irányuló kérelmét az annak beérkezésétől számított egy hónapon belül teljesíti. A kérelem beérkezésének napja a határidőbe nem számít bele. Szükség esetén, figyelembe véve a kérelem bonyolultságát és a kérelmek számát, ezt a határidőt további két hónappal meghosszabbíthatja. A határidő meghosszabbításáról az Adatkezelő a késedelem okainak megjelölésével a kérelem kézhezvételétől számított egy hónapon belül tájékoztatja az érintettet.

Az adatkezeléssel kapcsolatos érintetti jogok: Az Adatkezelő az adatkezelés tárgyát képező felvételek (személyes adatok) másolatát az érintett erre irányuló kérelmére díjmentesen bocsátja rendelkezésre.

A helyesbítéshez való jog: az érintett az Adatkezelő megadott elérhetőségein keresztül kérheti, hogy az Adatkezelő módosítsa valamely személyes adatát. Amennyiben az érintett hitelt érdemlően igazolni tudja a helyesbített adat pontosságát, az Adatkezelő a kérést legfeljebb egy hónapon belül teljesíti, és erről az általa megadott elérhetőségen értesíti az érintett személyt.

A zároláshoz (adatkezelés korlátozásához) való jog: Az érintett az Adatkezelő megadott elérhetőségén keresztül kérheti, hogy a személyes adatai kezelését az Adatkezelő korlátozza (az adatkezelés korlátozott jellegének egyértelmű jelölésével és az egyéb adatoktól elkülönített kezelés biztosításával) amennyiben vitatja a személyes adatai pontosságát (ebben az esetben az Adatkezelő arra az időtartamra korlátozza az adatkezelést, amíg ellenőrzi a személyes adatok pontosságát); az adatkezelés jogellenes, és az érintett ellenzi az adatok törlését, és ehelyett kéri azok felhasználásának korlátozását; az adatkezelőnek már nincs szüksége a személyes adatokra adatközlés céljából, de az érintett igényli azokat jogi igények előterjesztéséhez, érvényesítéséhez vagy védelméhez; vagy az érintett tiltakozott az adatkezelés ellen (ez esetben a korlátozás arra az időtartamra vonatkozik, amíg megállapításra nem kerül, hogy az Adatkezelő jogos indokai elsőbbséget élveznek-e az érintett jogos indokaival szemben).

A tiltakozáshoz való jog: Az érintett személy az Adatkezelő megadott elérhetőségén keresztül tiltakozhat az adatkezelés ellen, ha álláspontja szerint az Adatkezelő a személyes adatát a jelen adatkezelési tájékoztatóban megjelölt céllal összefüggésben nem megfelelően kezelné. Ebben az esetben az Adatkezelőnek kell igazolnia, hogy a személyes adat kezelését olyan kényszerítő erejű jogos okok indokolják, amelyek elsőbbséget élveznek az érintett érdekeivel, jogaival és szabadságaival szemben, vagy amelyek jogi igények előterjesztéséhez, érvényesítéséhez vagy védelméhez kapcsolódnak.

A törléshez való jog: A tájékoztatóban ismertetett adatkezelés kapcsán az érintett csak akkor élhet a törléshez való jogával, ha nem kíván többé állatot a Hivatal épületeibe behozni, ezért a fent megjelölt célból az adat kezelése már nem szükséges.

Biztonsági intézkedések az adatok védelmére: Adatkezelő kijelenti, hogy a kezelt személyes adatok megfelelő szintű biztonságának biztosítása érdekében az állami és önkormányzati szervek elektronikus információbiztonságról szóló 2013. évi L. törvény és végrehajtási rendeletei szerint előírt, az érintettek alapvető jogainak érvényesülését az adatkezelés által fenyegető kockázatok mértékéhez igazodó műszaki és szervezési intézkedéseket tesz.

Jogorvoslathoz való jog:

a. Információ, panasz: amennyiben az érintett úgy véli, hogy személyes adatainak kezeléséhez fűződő jogai sérültek, tájékoztatásért és jogainak gyakorlásáért az Adatkezelő képviselőjéhez vagy adatvédelmi tisztviselőjéhez fordulhat a fentebb megjelölt elérhetőségeken.

b. Panasz ügyintézés a Hatóságnál: Jogorvoslat érdekében a Nemzeti Adatvédelmi és Információszabadság Hatósághoz lehet panaszt benyújtani. A Hatóság elérhetősége: Nemzeti Adatvédelmi és Információszabadság Hatóság (1055 Budapest, Falk Miksa utca 9-11., levelezési cím: 1363 Budapest, Pf. 9., tel.: +36(1)391-1410, email: ugyfelszolgalat@naih.hu, web: <http://naih.hu>

c. Bíróság: lehetősége van adatainak védelme érdekében bírósághoz fordulni, amely az ügyben soron kívül jár el. Ebben az esetben szabadon eldöntheti, hogy a lakóhelye vagy a tartózkodási helye szerinti törvényszéknél (<http://birosag.hu/torvenyszekek>) nyújtja-e be keresetét. A lakóhelye vagy tartózkodási helye szerinti törvényszéket megkeresheti a <http://birosag.hu/ugyfelkapcsolati-portal/birosag-kereso> oldalon.

**Alulírott kijelentem, hogy jelen nyilatkozat aláírásával önkéntesen hozzájárulok, hogy személyes adataimat az Adatkezelő a fentiekben megjelölt céllal, módon és időhatárig kezelje. Az adataim kezelésével kapcsolatos fenti tájékoztatást megértettem, tudomásul veszem.**

Kelt: Budapest, ........ év ................ hónap ........... nap

..........................................................

Nyilatkozattevő (érintett) aláírása